شەفەق نیوز/ تووشهاتن وه‌ ڤیڕۆس کۆڕۆنا لە ١٤،١٦ مەلیۆن رەدکرد، و هەژمار مردنەگان وە ڤایڕۆسەگە رەسیە ٥٩٧٢٥٠ مردگ لە ئاست جهان.لە ئاماریگ ئەرا ئاژانس رۆیتەرز، ژمارەی تووشهاتنەگان وە ڤیڕۆسەگە رەسیە زیاتر لە ١٤،١٦ مەلیۆن کەس لە ئاست جهان، و ژمارەی مردنەگان رەسیە ٥٨٧٢٥٠ مردگ لەوەر ڤایڕۆسەگە.تووشهاتن و مردنەگان وەی ڤایڕۆس دڕندە لە زیاتر لە ٢١٠ دەوڵەت وناوچە لە جهان تۆمار کریا، لەوەخت یەکەمین تووشهاتگەیل لە شار ووهان، لە ناوڕاس چین لە کانون یەکەم ساڵ ٢٠١٩ .رێکخراو تەندروسی جهان، دویەکە شەممە، ئەرا دویەم رووژ لەبان یەک، زیایبوین پەیمانەییگ تۆمارکرد، و ژمارەی تووشهاتنەگان وە ڤایڕۆس کۆڕۆنا لە ئاست جهان، رەسیە ٢٥٩٨٤٨ تووشهاتگ لە ماوەی ٢٤ ساعەت گوزەیشتە، و هەمیش مەردنەگان زیایەوبوین ئەرا ٧٣٦٠ مردگ لە گەوراترین زیایبوین رووژانەیگ لە دویای ١٠ ئایار.راپۆرت رووژانەی رێکخراوەگە دەرخست ک گەوراترین زیایبوینەگان لە ئەمریکا و بەڕازیل و هیند و باشوور ئەفریقیا تۆمار کریا. وگورەی ئاژانسەگە، ئەمریکا لە نوای لیستەگە بوی وە ١٣٩،٢٠٥ مردگ، و ٣،٦٦٦،٢٨٠ تووشهاتگ. وەگورەی ئاژانس فڕانس پریس، لەبان ژمارەیل زانکۆی جۆنز هوبکینز، ئەمریکا دەور ٦٠،٢٠٧ تووشهاتن نوو وەڤایڕۆسەگە تۆمار کردگە لە ماوەی ٢٤ ساعەت گوزەیشتە.و بەڕازیل لە پلەی دویەم هات، و تۆمارکردن ٧٧،٨٥١ مردگ، و ٢،٠٤٦،٣٢٨ تووشهاتگ، و هیند لە پلەی سێیەم وە تۆمارکردن ٢٦،٢٧٣ مردگ و ١،٠٣٨٧١٦ تووشهاتگ، و رووسیا چوارم هات وە تۆمارکردن ١٢،٢٤٧ مردگ و ٧٦٥،٤٣٧ تووشهاتگ.
